  Туспуктэм: Григорий Фомин Майя Бывальцева Удмуртия «БумБатл» огъяросси ужрад борды итӥськиз. Со 15-тӥ куарусёнэ кутскиз, ивортӥз элькун тӧролэн но кивалтэтлэн пресс-службазы. Вань мылкыд карисьёс куштӥськем кагаз люканы, сое переработкае сётыны но со понна кузьымъёс басьтыны быгатозы.  Макулатураез Ижкарысь кагаз компание, Новосмирновской ульчаысь 23 номеро юртэ, нуыны луэ. Отын куштӥськем бумагалэсь туалет кагаз, ӵушконъёс но салфеткаос лэсьто. « Валтӥсь ужпум – возьматыны калылкы, кызьы ми кагазэз кутӥськом, кӧня кылем-мылемъёс кылдо но мар соослэсь лэсьтыны луэ. «БумБатл» нырысьэ уг радъяськы, котьку трос саклыкез кыске » Сергей Пермяков, Удмуртиысь мер палаталэн экологияя ӧриезлэн тӧроез Ужрадэ онлайн амалэн но пыриськыны луэ. Кагазэз переработать карем сярысь тунсыко постъёсты #бумбатл но #нацпроектэкология хештегъёсын поттэм вить адями Хабиб кырӟасен но гимнасткаосын Арина но Дина Аверинаосын вераськыны луонлык басьтозы. Кузьымъёс возьмало школаосысь, нылпи садъёсысь, вузъёсысь но компаниосысь коллективъёсты но. Ужрад улсын югдытӥсь ужрадъёс ортчозы: пыриськисьёс макулатураез переработать каронъя заводъёсы экскурсие ветлыны быгатозы. Вань куронъёсын ӵектослэн сайтаз тодматскыны луоз. Азьвыл кык ужрадъёсы 2 сюрслэсь трос нылпи садъёс, школаос, колледжъёс, вылӥ дышетсконниос но частной компаниос пыриськизы. 1 миллион 200 адями 3,1 сюрс тонна макулатура люказ но 62 сюрс писпуосты утиз. Акция «Экология» йӧскалык ӵектос улсын «Национальные приоритеты» огазеяськонэн радъямын. Тодэ вайытом, 2022-тӥ арын Удмуртиын чакламтэ свалкаосысь 7 сюрс тонналэсь трос жуг-жагез утялтӥзы. Тегъёс: Мерлык Экология  